Palmanova
Palmanova, by i NØ-Italien syd for Udine; 5400 indb. (2001). Med navnet Palma blev den anlagt fra 1593 som idealby og fæstning til forsvar af republikken Venezia, udformet af den italienske arkitekt og ingeniør Vincenzo Scamozzi. Gader udstråler radiært fra en central sekskantet plads, hvor domkirken (1615-36, indviet i 1777) er opført, og krydser flere koncentriske, nikantede gadeanlæg. Et mægtigt, nikantet bastionanlæg omgiver hele byen. Palmanova var under fransk herredømme 1797-98 og 1805-14, og i sidstnævnte periode udbyggedes befæstningen. Efter østrigsk herredømme 1798-1805 og 1814-66 indgik byen i kongeriget Italien. I 1960 blev den italiensk nationalmonument.